Calitzdorper tot gewoontemisdadiger verklaar - DieHoorn
Calitzdorper tot gewoontemisdadiger verklaar
’N MAN van Calitzdorp wat vir die dertiende keer aan huisbraak met die opset om te steel en diefstal skuldig bevind is, is in die Oudtshoorn Streekhof tot gewoontemisdadiger verklaar.
Jeffrey Tiemie (35) van Royal Heights, Bergsig, se rekord lees volgens streeklanddros Daniel Boks “soos ’n boek” en is dit in gemeenskapsbelang dat hy vir ’n lang tyd uit die gemeenskap verwyder moet word.
Tiemie is al by twee vorige geleenthede ge­waarsku dat hy tot gewoontemisdadiger verklaar kan word en onvermydelik die sogenaamde “bloubaadjie” sal kry.
Streeklanddros Daniel Boks het met die vonnis­oplegging gesê vorige middelmatige vonnisse wat hom opgelê is, het duidelik nie die gewenste uitwerking of noemenswaardige afskrik­waarde gehad nie.
Tiemie is daaraan skuldig bevind dat hy op 9 Februarie vanjaar, kort nadat hy weer vrygelaat is, by die Calitzdorp Country House van Niel Rogers ingebreek en port ter waarde van sowat R850 ge­steel het.
Sy weergawe dat die huis se deur op ’n skrefie oop was en hy dit net oopgestoot het, is deur die hof verwerp. Hy is op video vasgevang en die verdoemende getuienis het hom geen ander keuse gelaat as om skuldig te pleit nie, het die landdros gesê.
Volgens Tiemie se rekord het hy in 1991 vir die eerste keer met die gereg gebots. Hy is in 2005 en weer in 2011 gewaarsku dat hy tot gewoontemisdadiger ver­klaar kan word.
Hy het meer as een keer tevore, kort nadat hy uit die tronk gekom het, weer misdaad gepleeg en een keer ook terwyl hy op parool was.
Die hof het beslis dat dit in belang van die gemeenskap is dat Tiemie vir ’n lang tydperk uit die gemeenskap verwyder moet word.
Die staatsaanklaer, Nadia le Roux, het die hof vir minstens agt jaar gevangenisstraf gevra omdat Tiemie aan ’n ernstige misdryf skuldig bevind is.
Omdat hy tot gewoontemisdadiger verklaar is, sal hy tussen sewe en 15 jaar agter tralies bly.
Preston Titus-moord: Sy is sewe maande swanger, sê beskuldigde by borgverhoor
Deur Garnett Wicomb SY is sewe maande swanger, is nie skuldig aan moord nie en behoort borgtog toegestaan te...
Twee van hier postuum vereer
Orde van Luthuli aan Reggie Oliphant en Spi Grootboom Deur Garnett Wicomb TWEE ontslape anti-apartheidsaktiviste van Oudts­hoorn, David Mbulelo...
Dié adjunk-balju wil nou eerder skuld ontken
Deur Angelique Erasmus ’N ADJUNK-BALJU van Outshoorn, Louwayne Wagenaar, wat op 11 Oktober in die Oudtshoorn Landdroshof op dertien aanklagte...
Klag teen burgemeester
• Spanning binne ANC in Kannaland Deur Liesel le Roux DIE Ladismith Polisie ondersoek ’n klag van aanranding nadat...
Woede teen man wat Natasha glo toesluit, aanrand en martel
Deur Garnett Wicomb HULLE gaan hom “vrek maak” indien hy borgtog kry. Dit is die dreigement van familielede en...
Vygies en vetplante vang die oogDe Rusters bak en brou vir naweek se Meiringspoort-wedlope!